
ROZSUDOK V MENE SLOVENSKEJ REPUBLIKY Správny súd v Bratislave v senáte zloženom z predsedníčky senátu Mgr. Moniky Hrašnovej a členiek senátu Mgr. Simony Kočišovej, PhD. (sudca spravodajca) a JUDr. Barbory Vrbovej, v právnej veci žalobcu: Roľnícke družstvo podielnikov, Bratislavská 535, 900 46 Most pri Bratislave, IČO: 00 190 586, zast.: JUDr. KAROL PLANK Advokátska kancelária, s.r.o., Štúrova 13, Bratislava, IČO: 51 289 610, proti žalovanému: Ministerstvo životného prostredia Slovenskej republiky, Námestie Ľudovíta Štúra 35/1, Bratislava, za účasti ďalšieho účastníka konania: Obec Most pri Bratislave, Bratislavská 96/98, Most pri Bratislave, o preskúmanie zákonnosti rozhodnutia žalovaného č. 4533/2019-1.8, 2846/2019 zo dňa 03.04 .2019, takto rozhodol: I. Súd žalobu z a m i e t a. II. Žalovanému a ďalšiemu účastníkovi konania právo na náhradu trov konania n e p r i z n á v a. odôvodnenie: I. Priebeh administratívneho konania 1. Rozhodnutím Okresného úradu Senec, odbor starostlivosti o životné prostredie č. OU-SCOSZP/2016/7814Po zo dňa 15.05.2017 (ďalej aj len ,,rozhodnutie o súhlase“) bol žalobcovi ako žiadateľovi podľa § 97 ods. 1 písm. s) zákona č. 79/2015 Z.z. o odpadoch a o zmene a doplnení niektorých zákonov (ďalej aj len ,,zákon o odpadoch“ alebo ,,zákon č. 79/2015 Z.z.“) vydaný súhlas na využívanie odpadov na povrchovú úpravu terénu, na pozemkoch parc. č. XX/XX, XX/XX, XX/XX, XX/ XX, XX/X k.ú. A., B. C. D. na dobu určitú do 30.04.2020. Okresný úrad Senec povolil rozhodnutím o súhlase využívať na povrchovú úpravu terénu odpady kategórie ostatné, zaradené podľa vyhlášky č. 365/2015 Z.z., ktorou sa ustanovuje katalóg odpadov): 17 01 01 betón, 17 01 07 zmesi betónu, tehál, škridiel, obkladového materiálu a keramiky iné ako uvedené v 17 01 06, 17 05 04 zemina a kamenivo iné ako uvedené v 17 05 03, 17 05 06 výkopová zemina iná ako uvedená v 17 05 05, 17 08 02 stavebné materiály na báze sadry iné ako uvedené v 17 08 01 s celkovým objemom 150 000 m3 odpadov. Na Okresný úrad Bratislava, odboru opravných prostriedkov, referent starostlivosti o životné prostredie (ďalej aj len ,,prvostupňový orgán“) bol doručený podnet E. F. na preskúmanie rozhodnutia o súhlase mimo odvolacieho konania a postúpený podnet Okresného riaditeľstva policajného zboru v Senci na prešetrenie rozhodnutia o súhlase. 2. Prvostupňový orgán listom oboznámil účastníkov konania o skutočnostiach, ktoré boli obsahom podnetov, pričom uvedené spočívali najmä v tom, že rozhodnutie o súhlase umožňuje využiť na terénne úpravy odpady, ktoré je možné vzhľadom na ich pôvod a zloženie recyklovať alebo pripraviť na opätovné využitie, resp. nie sú inertným odpadom, čo je v rozpore so zákonom o odpadoch a takéto odpady nie je
možné použiť na povrchovú úpravu terénu. Ďalej spočívali v tom, že odborný posudok č. MostpB/2016 z 24.10.2016 k vydaniu súhlasu na využívanie odpadov na povrchovú úpravu terénu nie je vypracovaný v súlade s príslušnými právnymi predpismi a že rozhodnutie o súlade bolo vydané bez posúdenia činnosti využívania odpadov na povrchovú úpravu terénu podľa zákona č. 24/2006 Z.z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov (ďalej aj len ,,zákon č. 24/2006 Z.z.“), pričom v zmysle § 39 ods. 2 písm. a) vyhlášky č. 371/2015 Z.z., ktorou sa vykonávajú niektoré ustanovenia zákona o odpadoch (ďalej aj len ,,vykonávacia vyhláška“) má byť prílohou žiadosti záverečné stanovisko z procesu posudzovania vplyvov na životné prostredie alebo rozhodnutie zo zisťovacieho konania. Ďalej súvisiaci spisový materiál neobsahuje vyjadrenie Okresného úradu Senec podľa § 99 ods. 1 písm. b) bod 4 zákona o odpadoch k rozhodnutiu vydanému podľa stavebného zákona obcou Most pri Bratislave pre stavbu ,,Ťažba štrkopieskov Most pri Bratislave“, neobsahuje všetky náležitosti uvedené v § 39 vykonávacej vyhlášky. 3. V zmysle podnetu Okresného riaditeľstva PZ v Senci bolo zistené, že G. C., mala vo svojom služobnom počítači vytvoriť písomnosť ,,Terénne úpravy – vyjadrenie“ adresovanú žalobcovi, týkajúcu sa stavby ,,Terénne úpravy“ parc.č. XX/XX, XX/XX, XX/XX (pôvodné parc.č. XX/X) k.ú. A. k.ú. Most pri Bratislave, v ktorom je uvedené, že na terénne úpravy môžu byť použité odpady 17 05 04 zemina a kamenivo iné ako uvedené v 17 05 03, 17 05 06 výkopová zemina iná ako uvedená v 17 05 05, pričom G. C. si bola pri spracovaní rozhodnutia o súhlase vedomá, že na terénne úpravy môže byť využitý iba odpad kat.č. 17 05 04 a 17 05 06, avšak napriek tomu povolila žalobcovi použiť aj odpady kat.č. 17 01 01 a 17 01 07 a 17 08 02. Obec Most pri Bratislave oznámením č. 2778/2016 opravila rozhodnutie č. 2126/2016 - 03 z 14.10.2016 tak, že som miesto realizácie stavby bez uvedenia dôvodu rozšírila o pozemok par.č. XX/XX v k.ú. A., pričom tento pozemok má v nájme spoločnosť NDD, s.r.o. od Slovenského pozemkového fondu. Okresný úrad Senec rozhodnutím o súhlase vydal súhlas na využívanie odpadov na povrchovú úpravu aj na tomto pozemku par.č. XX/XX v k.ú. A.. 4. Prvostupňový orgán po oboznámení sa s rozhodnutím o súhlase a súvisiacim spisovým materiálom zistil nedostatky, ktoré naznačovali porušenie zákona pri vydaní rozhodnutia, preto oznámil účastníkom konania začatie konania o preskúmaní rozhodnutia o súhlase mimo odvolacieho konania listom z 06.03.2018 spolu s výzvou na vyjadrenie sa ku skutočnostiam, uvedeným v podnetoch v stanovenej lehote. Žalobca sa vyjadril listom doručeným 21.03.2018, obec Most pri Bratislave sa vyjadrila listom z 20.03.2018. Následne prvostupňový orgán oboznámil Okresný úrad Senec o skutočnostiach uvedených podnetov, upovedomil ho o začatí konania o preskúmaní jeho rozhodnutia o súhlase mimo odvolacieho konania a požiadal ho o zaslanie stanoviska k uvedeným skutočnostiam. Okresný úrad Senec reagoval listom, v ktorom uviedol, že spis k rozhodnutiu o súhlase obsahuje spisový materiál v podobe a forme, v akej bol vedený bývalou zamestnankyňou Okresného úradu Senec, spis je doplnený o doručenku k rozhodnutiu o prerušení konania zo dňa 26.05.2016, iné doklady stanoviská vyjadrenia a pod., ktoré boli podkladom pre vydanie rozhodnutia o súhlase nie sú k dispozícii, a teda nie je možné ďalšie skompletizovanie spisu. Prvostupňový orgán uviedol, že preskúmaním rozhodnutia o súhlase a spisového materiálu Okresného úradu Senec zistil, že pri vydaní rozhodnutia o súhlase došlo k porušeniu príslušných ustanovení správneho poriadku zákona o odpadoch a vykonávacej vyhlášky. Okresný úrad Senec nepostupoval v súlade s § 3 ods. 2 a 5, § 18 ods. 3, § 32 ods. 1, § 33 ods. 2, § 46, § 47 ods. 2, § 52 ods. 1 správneho poriadku, § 6 ods. 1 zákona o odpadoch, § 20 ods. 1, § 39 ods. 2 vykonávacej vyhlášky. 5. Prvostupňový orgán v odôvodnení rozhodnutia poukázal na zistenia zo spisového materiálu Okresného úradu Senec, ktoré spočívali v tom, že žalobca listom z 15.04.2016 požiadal o udelenie súhlasu na vykonanie rekultivácie skládky odpadov (III. etapa) a na uzavretie skládky odpadov podľa § 97 ods. 1 písm. j) zákona o odpadoch. V spise sa ďalej nachádza žiadosť z 06.12.2016, ktorú podal splnomocnený zástupca žalobcu podľa pokynov Okresného úradu Senec uvedených v jeho výzve rozhodnutí o prerušení konania z 26.05.2016. V žiadosti sú uvedené len dva druhy odpadov na ich využitie na povrchovú úpravu terénu, odpady kat. č. 17 05 04 a 17 05 06 v množstve 50 000 m3. V spise sa nachádzala ďalšia žiadosť žalobcu o udelenie súhlasu na využívanie odpadov kat. č. 17 01 01, 17 01 07, 17 05 04, 17 05 06, 17 08 02 na povrchovú úpravu terénu bez uvedenia dátumu žiadosti a bez dátumu podania a s odôvodnením, že predmetná lokalita slúžila v minulosti na ukladanie inertného odpadu ako skládka I. stavebnej triedy, sčasti bola zavezená, a teda v súčasnosti je potrebné dokončiť vyrovnanie depresií a upraviť povrch celej lokality, predmetné pozemky začleniť do okolitého terénu.
6. Ďalej prvostupňový orgán poukázal na to, že Okresný úrad Senec vydal rozhodnutie o súhlase, ktorým bol žalobcovi ako žiadateľovi podľa § 97 ods. 1 písm. s) zákona o odpadoch vydaný súhlas na využívanie odpadov na povrchovú úpravu terénu, pričom tento súhlas bol odôvodnený tým, že má ísť o ukončenie terénnych úprav celej plochy, ktorá sa v súčasnosti nedá využiť, v opise technologického postupu uviedol, že má ísť o odstránenie nelegálnych skládok odpadu a znečistených vrstiev pôdy, vyplnenie depresií povolenými odpadmi a ukončenie terénnych úprav. Cieľom povrchovej úpravy je upraviť terén po ťažbe štrkopieskov a vrátiť ho do pôvodného stavu. Prvostupňový orgán konštatoval, že v podkladoch, ktoré boli súčasťou spisového materiálu (VÚKMI Bratislava, EQUIS spol. s r.o., Bratislava Ťažobňa štrkopieskov Most pri Bratislave, Rekultivácia územia 08/2000, Technická správa Ťažobaňa štrkopieskov Studené, komunikácie, úprava vjazdu a výjazdu 2016, EQUIS spol. s r.o., Roľnícke družstvo Most pri Bratislave, Ťažobaňa štrkopieskov Studené, Terénne úpravy alternatívne riešenie 4/2022) sa uvádza, že v extraviláne obce Most pri Bratislave, časť Studené prebiehala počas cca desiatich rokov ťažba štrkopieskov suchým spôsobom z povrchu, pričom išlo o odťažovanie vrstvy nad úrovňou hladiny podzemných vôd. Lokalita počas ťažby bola zavážaná inertným materiálom tak, aby bola dosiahnutá približne nivelita okolitého terénu, pričom v časti lokality prebiehalo riadené skládkovanie prevažne inertných a komunálnych odpadov. 7. Prvostupňový orgán poukázal na odborný posudok pre žalobcu, pre Projekt Ťažobňa štrkopieskov Studené, Terénne úpravy vypracovaný v zmysle bodu I. 11. prílohy č. 22 k vykonávacej vyhláške, ktorý je prílohou žiadosti o vydanie súhlasu na využívanie odpadov na povrchovú úpravu terénu podľa § 97 ods. 1 písm. s) zákona o odpadoch. Prvostupňový orgán uviedol, že v rozhodnutí o súhlase Okresný úrad Senec povolil v rozpore s § 20 ods. 1 vykonávacej vyhlášky a § 6 ods. 1 zákona o odpadoch využitie odpadu kat. č. 17 01 01 a 17 08 02. Ďalej uviedol, že ustanovenie § 20 ods. 1 vykonávacej vyhlášky účinné od 01.01.2016 jasne stanovuje kritériá pre odpady, ktoré sa môžu používať na povrchovú úpravu terénu, pričom určuje, že sa môže použiť inertný odpad a odpad z demolácií, ktorý nie je možné vzhľadom na ich pôvod a zloženie ďalej zhodnotiť recyklovaním alebo prípravou na opätovné použitie. Odpad 17 01 01 je síce inertný, ale nespĺňa požiadavku nemožnosti jeho ďalšieho zhodnotenia recykláciu, alebo prípravou na opätovné použitie a odpad 17 08 02 nie je inertným odpadom. Podľa prvostupňového orgánu ust. § 20 ods. 1 vykonávacej vyhlášky platí od 01.01.2016 aj bez vymenovania konkrétnych druhou odpadov, vhodných na použitie na povrchovú úpravu terénu, ktoré sú od 01.01.2018 ustanovené v § 20 ods. 3 vykonávacej vyhlášky. Prvostupňový orgán ďalej uviedol, že žalobcovi bolo obcou Most pri Bratislave vydané rozhodnutie č. 2126/2016-03 z 14.10.2016 v spojení s opravou listom č. 2778/2016 z 09.11.2016, ktorým mu bolo udelené povolenie na terénne úpravy po ukončení prevádzky pre stavbu ,,Ťažobňa štrkopieskov Most pri Bratislave“, pričom v prípade, ak sa na terénne úpravy používajú odpady od 01.01.2016, sa na túto činnosť vzťahuje súhlas podľa § 97 ods. 1 písm. s) zákona o odpadoch, ktorý bol predmetom rozhodnutia o súhlase. 8. V odôvodnení prvostupňový orgán ďalej konštatoval, že žalobca má nehnuteľnosti (pozemky, pre ktoré bol vydaný súhlas) prenajaté od fyzických osôb na základe nájomných zmlúv o nájme poľnohospodárskych pozemkov na dobu neurčitú, pričom k niektorým pozemkom predložil výpis z katastra nehnuteľností, čím preukázal vlastnícke právo. Súčasne žalobca predložil nájomnú zmluvu so Slovenským pozemkovým fondom č. 4-2347/05, uzavretú na dobu určitú od 01.01.2015 do 31.10.2014 a spis neobsahuje inú platnú zmluvu so Slovenským pozemkovým fondom na parc. č. XX/XX k.ú. A.. 9. Prvostupňový orgán poukázal na § 39 ods. 2 písm. a) vykonávacej vyhlášky, upravujúce povinné prílohy žiadosti o povrchovú úpravu terénu, pokiaľ ide o banské diela a lomy a ďalej uviedol, že bolo potrebné k žiadosti doložiť rozhodnutie zo zisťovacieho konania v zmysle zákona č. 24/2006 Z.z., čo však žalobca neurobil. Súčasne s poukazom na § 39 ods. 2 písm. a) vykonávacej vyhlášky konštatoval, že žalobca k žiadosti nepriložil výpis zo živnostenského alebo obchodného registra, nie starší ako 30 dní, ktorý by preukazoval oprávnenie na podnikanie a pre činnosť a kategóriu odpadov, pre ktorú sa žiada o udelenie súhlasu. Prvostupňový orgán ďalej vyčítal Okresnému úradu Senec, že neoznámil začatie konania účastníkovi konania obci Most pri Bratislave, v dôsledku čoho postupoval v rozpore s § 18 ods. 3 správneho poriadku a súčasne, že nepostupoval v súlade s § 3 ods. 5, § 32 ods. 1 a § 46 správneho poriadku. 10. Žalobca následne podal voči prvostupňovému rozhodnutiu odvolanie, o ktorom rozhodol žalovaný tak, že odvolanie zamietol a potvrdil prvostupňové rozhodnutie.
11. V odôvodnení žalovaný reagoval na odvolacie námietky žalobcu. K námietke, že prvostupňový orgán nedal účastníkovi konania možnosť oboznámiť sa s podkladmi jeho rozhodnutia uviedol, že prvostupňový orgán obsah podnetov, ktoré mu boli doručené a na podklade ktorých začal konanie o preskúmanie rozhodnutia o súhlase, premietol do oznámenia o začatí konania. K námietke, že prvostupňový orgán rozhodol na základe neúplného administratívneho spisu žalovaný poukázal na to, že prvostupňový orgán požiadal Okresný úrad Senec o zaslanie kompletného spisového materiálu a ďalším listom vrátil tento spis Okresnému úradu Senec z dôvodu vydania stanoviska ako aj z dôvodu jeho skompletizovania. Povinný skompletizovať spis je orgán, ktorý rozhodnutie vydal, pričom tento má k dispozícii všetky podklady, vrátane dokladov o expedovaní a doručení podkladov a v prípade absencie niektorého z dokladov je povinný reklamovať chýbajúci doklad na pošte, resp. rekonštruovať spis v spolupráci s účastníkmi konania. Orgán, ktorý preskúmava rozhodnutie, nie je povinný kompletizovať spis, tak ako namietal žalobca v odvolaní. 12. Žalovaný nevyhovel ani námietke, že preskúmanie mimo odvolacieho konania nie je určené na odstraňovanie procesných vád a nedostatkov a dôvodom pre zrušenie rozhodnutia môžu byť len vady právneho charakteru spočívajúce v porušení hmotného práva. Uviedol, že rozhodnutie prvostupňového orgánu považuje za správne, pričom k zrušeniu rozhodnutia o súhlase došlo z dôvodu, aby sa procesné pochybenia dali do súladu s procesnoprávnymi ako aj hmotnoprávnymi predpismi. 13. K námietke, že v prípade žalobcu nejde o rekultiváciu banského diela, ale o rekultiváciu skládky, žalovaný uviedol, že prvostupňový orgán pri prieskume rozhodnutia o súhlase vychádzal z tohto rozhodnutia, ktorého predmetom bolo udelenie súhlasu na povrchovú úpravu terénu v rámci projektu Ťažobňa štrkopieskov, Studené, Terénne úpravy, alternatívne riešenie v k.ú. Most pri Bratislave, EQUIUS, 2002 a zo súvisiaceho spisového materiálu. K tomu uviedol, že správny orgán v rámci mimoodvolacieho konania nie je oprávnený vyhľadávať doklady na orgáne, ktorý rozhodnutie vydal, ani u účastníka konania. Poukázal na odborný posudok č. MostpB/2016, ktorý je súčasťou spisu a z ktorého vyplýva, že cieľom povrchovej úpravy je upraviť a zrekultivovať terén po ťažbe štrkopieskov a vrátiť ho do pôvodného stavu. 14. Žalovaný poukázal na to, že v spise sa nachádza aj žiadosť žalobcu o vydanie súhlasu podľa § 97 ods. 1 písm. j) zákona o odpadoch, bez dátumu a bez pečiatky podateľne Okresného úradu Senec. Táto žiadosť je opatrená pečiatkou žalobcu a podpísaná dvoma osobami. K tomu žalovaný uviedol, že žalobca podal dňa 18.04.2016 žiadosť o udelenie súhlasu na vykonanie rekultivácie skládky odpadov a na jej uzavretie, pričom podľa pokynov Okresného úradu Senec prepracovalo pôvodnú žiadosť na inú vec a dňa 09.12.2016 požiadalo o udelenie súhlas na využitie odpadov na povrchovú úpravu terénu. Podľa žalovaného pôvodná žiadosť stratila význam, keďže ju nahradila nová žiadosť, a preto nebolo potrebné konať zvlášť o prvej žiadosti. 15. Záverom sa žalovaný stotožnil s rozhodnutím prvostupňového orgánu, a preto svojím rozhodnutím č.: 4533/2019-1.8, 2846/2019 z 03.04.2019 (ďalej aj len „napadnuté rozhodnutie“) podľa § 59 ods. 2 zákona č. 71/1967 Zb. o správnom konaní (správny poriadok) zamietol odvolanie žalobcu a potvrdil prvostupňové rozhodnutie, ktorým prvostupňový správny orgán rozhodol tak, že zrušil rozhodnutie Okresného úradu Senec o udelení súhlasu. II. Žaloba 16. Včas podanou žalobou, doručenou pôvodne Krajskému súdu v Bratislave, sa žalobca domáhal preskúmania napadnutého rozhodnutia žalovaného v spojení s prvostupňovým rozhodnutím z dôvodov podľa § 191 ods. 1 písm. c), d), e), f) a g) zákona č. 162/2015 Z. z. Správny súdny poriadok v znení neskorších predpisov (ďalej len „SSP“). Navrhol, aby správny súd zrušil napadnuté rozhodnutie ako aj prvostupňové rozhodnutie a súčasne, aby mu bolo priznané právo na náhradu trov konania. 17. Žalobca vytýka napádanému rozhodnutiu, že toto sa v podstate obmedzilo len na konštatáciu priebehu správnych konaní, na citáciu zákonných ustanovení, na prevzatie a opísanie dôvodov prvostupňového rozhodnutia, a to bez toho, aby sa žalovaný vo svojom rozhodnutí podrobnejšie zaoberal právnymi a skutkovými námietkami žalobcu. Odôvodnenie napadnutého rozhodnutia považuje žalobca za nepreskúmateľné.
18. Namietal, že prvostupňový orgán vydal prvostupňové rozhodnutie, ktorým zrušil právoplatné rozhodnutie o súhlase na základe neúplného spisu Okresného úradu Senec. Okresný úrad Senec sám vo svojom stanovisku zo dňa 20.03.2018, o ktorom sa žalobca dozvedel až z prvostupňového rozhodnutia, uviedol, že iné doklady, stanoviská, vyjadrenia a pod., ktoré boli podkladom pre vydanie rozhodnutia o súhlase, nie sú k dispozícii, a teda nie je možné ďalšie skompletizovanie spisu k rozhodnutiu o súhlase. V tejto súvislosti namietal tvrdenie žalovaného, že nebolo povinnosťou Okresného úradu Bratislava skompletizovať celý administratívny spis, pretože Okresný úrad Bratislava má v mimoodvolacom konaní postavenie prvostupňového správneho orgánu. Správne orgány podľa žalobcu nemohli na základe neúplného administratívneho spisu správne posúdiť skutkový stav a následne vo väzbe na to posúdiť zákonnosť rozhodnutia a dospieť k záveru, že rozhodnutie o súhlase je nezákonné. 19. Žalobca v tejto súvislosti namietal, že zistený skutkový stav deklarovaný v napadnutom rozhodnutí a zistené údajné porušenia zákona nemajú oporu v administratívnom spise alebo sú v rozpore s dokladmi, na ktoré sa odvoláva správny orgán v napadnutom rozhodnutí. V tejto súvislosti namietal, že žalovaný tvrdí, že v Odbornom posudku č. MostpB/2016 (str. 7 napádaného rozhodnutia), ktorý je súčasťou spisového materiálu, sa uvádza, „že cieľom povrchovej úpravy terénu je upraviť a zrekultivovať terén po ťažbe štrkopieskov a vrátiť ho do pôvodného stavu.“ Správne orgány podľa žalobcu opomenuli, čo vyplýva aj z dokladov v neúplnom administratívnom spise, že v danom prípade sa u žalobcu už nejednalo o žiadnu ťažbu štrku, ale žalobca o súhlas na využívanie odpadov na povrchovú úpravu terénu žiadal z dôvodu a v súvislosti s dokončením rekultivácie skládky odpadov, ktorú mal žalobca povolenú. Teda povrchová úprava terénu smerovala k dokončeniu rekultivácie skládky odpadov a žalobca už roky ťažbu štrku na pôvodnej parcele nevykonáva a na tejto parcele mal riadne povolenú skládku I. stavebnej triedy. Aj z odôvodnenia samotného zrušeného rozhodnutia o súhlase vyplýva, že „RDP Most pri Bratislave na predmetných pozemkoch v minulosti prevádzkovalo skládku na inertný odpad v zmysle osobitných podmienok. Skládka bola v roku 2000 uzatvorená bez ukončenia celkovej povrchovej úpravy predmetných parciel.“. 20. V súvislosti s nesprávnym právnym posúdením namietal závery správnych orgánov, ktoré za porušenie zákona považovali skutočnosť, že Okresný úrad Senec rozhodnutím o súhlase povolil žalobcovi využívať na povrchovú úpravu terénu aj odpady – kat.č. 17 01 01 betón, ktorý nie je možné podľa § 20 ods. 1 vykonávacej vyhlášky použiť na povrchovú úpravu terénu. Taktiež odpad kat. číslo 17 08 02 (stavebné materiály na báze sadry iné ako uvedené v 17 08 01) nie je inertný odpad, a podľa § 20 ods. 1 vykonávacej vyhlášky nie je možné ani tento druh odpadu použiť na povrchovú úpravu terénu. Uvedené správne orgány vyhodnotili ako rozpor s § 20 ods. 1 vykonávacej vyhlášky a § 6 ods. 1 zákona o odpadoch. Žalobca poukázal na citácie § 20 ods. 1 a 3 vykonávacej vyhlášky a § 2 ods. 2 vyhlášky č. 372/2015 Z.z. o skládkovaní odpadov a dočasnom uskladnení kovovej ortuti v znení účinnom do 31.12.2017, teda v čase vydania zrušeného rozhodnutia o súhlase, ktoré neupravovalo konkrétne druhy inertných odpadov, ktoré sa môžu a majú využívať na povrchovú úpravu terénu. Jediným kritériom podľa právnej úpravy platnej v čase vydania zrušeného rozhodnutia o súhlase bolo kritérium ustanovené v § 2 ods. 2 vyhlášky č. 372/2015 Z.z. o skládkovaní odpadov a dočasnom uskladnení kovovej ortuti, ktoré bližšie charakterizovalo, čo sa považuje za inertný odpad a kritérium uvedené v § 20 ods. 1 vykonávacej vyhlášky a to, že tie inertné stavebné odpady a odpady z demolácií, ktoré nie je možné vzhľadom na ich pôvod a zloženie zhodnotiť recyklovaním alebo prípravou na opätovné použite, môžu byť tiež použité na povrchovú úpravu terénu. Podľa žalobcu teda samotná právna úprava pripúšťala, že za určitých podmienok bolo možné na povrchovú úpravu terénu použiť aj inertné stavebné odpady a odpady z demolácií, kam patria aj povolené druhy odpadov – betón a stavebné materiály na báze sadry iné ako uvedené v 17 08 01. V tejto súvislosti poukázal na bod 7. odborného posudku, ktorý bol podkladom zrušeného rozhodnutia o súhlase, ktorý uvádza, za akých podmienok je možné použiť aj tieto inertné odpady, ktoré boli bližšie uvedené v napadnutom rozhodnutí ich katalógovým číslom. Žalobca uviedol, že zo zákonnej úpravy platnej v čase vydania zrušeného rozhodnutia nevyplývalo, že by na povrchovú úpravu terénu nemohli byť využívané inertné odpady uvedené v napadnutom rozhodnutí. Samotné správne orgány vždy mali v praxi pochybnosti o tom, ktoré inertné odpady je možné a ktoré nie, používať na povrchovú úpravu terénu. Táto otázka však podľa žalobcu nemôže byť predmetom subjektívnej úvahy správneho orgánu, a to ani s odkazom na § 6 ods. 1 zákona o odpadoch, ktoré zakotvilo len hierarchiu odpadového hospodárstva ako záväzné poradie tam vymenovaných priorít.
21. Žalobca ďalej namietal správnosť záveru žalovaného, ktorým vytýkal, že rozhodnutie o súhlase bolo vydané bez posúdenia činnosti využívania odpadov na povrchovú úpravu terénu podľa zákona č. 24/2006 Z.z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov, odvolávajúc sa na § 39 ods. 2 písm. a) vykonávacej vyhlášky. K tomu uviedol, že cit. ustanovenie vykonávacej vyhlášky sa vzťahuje na povrchovú úpravu terénu len v prípade, ak ide o povrchovú úpravu terénu, ktorou je likvidácia, sanácia alebo rekultivácia banského diela a lomu. To nie je a nebol prípad žalobcu, pretože sa jednalo o skládku povolenú a prevádzkovanú podľa osobitných podmienok na pôvodnej celej parcele XX/X, ktorá bola uzavretá a správne konanie smerovalo k vydaniu povolenia na rekultiváciu skládky odpadov a jej uzatvorenie a v tej súvislosti aj (na základe výzvy samotného správneho orgánu) k vydaniu súhlasu na povrchovú úpravu terénu. Z takéhoto nesprávne ustáleného skutkového stavu potom správne orgány dospeli aj k nesprávnemu právnemu záveru, že prílohou žiadosti žalobcu o udelenie súhlasu na využívanie odpadov na povrchovú úpravu terénu mali byť náležitosti podľa § 39 ods. 2 písm. a), b) vykonávacej vyhlášky. Žalobca uviedol, že rovnaká právna argumentácia platí aj pre § 39 ods. 2 písm. b) vykonávacej vyhlášky, pretože cit. ustanovenie sa vzťahuje na povrchovú úpravu terénu len v prípade, ak ide o povrchovú úpravu terénu, ktorou je likvidácia, sanácia alebo rekultivácia banského diela a lomu, čo nie je prípad žalobcu. 22. K dôvodu podľa § 191 ods. 1 písm. g) SSP žalobca namietal, že prvostupňový orgán odňal žalobcovi právo oboznámiť sa s podkladmi pre rozhodnutie, čím porušil § 3 ods. 2 a § 33 ods. 2 správneho poriadku. Uviedol, že nemal možnosť oboznámiť sa s nasledovnými podkladmi: spisový materiál Okresného úradu Senec č. OU-SC-OSZP-2016/007814; vyjadrenie Obce Most pri Bratislave - list č. 783/2018-2 z 20.03.2018; stanovisko Okresného úradu Senec k prejednávanej veci - list č. OU-SC-OSZP-2018/5965/ Ra-stan. z 20.03.2018. O týchto podkladoch rozhodnutia sa žalobca dozvedel až z prvostupňového rozhodnutia, a preto nemal možnosť sa s nimi oboznámiť a vyjadriť sa k nim. Možnosť vyjadriť sa k daným podkladom nedal žalobcovi ani žalovaný, pretože žalobcovi nedoručil výzvu podľa § 33 ods. 2 správneho poriadku. V tejto súvislosti žalobca namietal, že žalovaný sa v napadnutom rozhodnutí nevysporiadal s jeho námietkou, že nie je postačujúce, že obsah podnetov na preskúmanie rozhodnutia (podané E. F. a Okresným riaditeľstvom PZ v Senci) prvostupňový orgán preniesol do svojho oznámenia o začatí konania. K namietanému porušeniu § 33 ods. 2 správneho poriadku žalobca poukázal na rozsudky Najvyššieho súdu SR sp. zn. 3 Szd 7/2009 z 23.03.2010 a sp.zn. 6 Sžo 165/2010 z 24.11.2010. Žalobca ďalej namietal, že žalovaný sa nevyjadril k jeho námietke, že mu bola na vyjadrenie k podkladom rozhodnutia poskytnutá neprimerane krátka lehota, a to 5 kalendárnych dní. III. Vyjadrenie žalovaného 23. Žalovaný vo vyjadrení k žalobe navrhol žalobu zamietnuť ako nedôvodnú podľa § 190 SSP. Vo vzťahu k námietke neúplného administratívneho spisu uviedol, že Okresný úrad Senec predložil administratívny spis prvostupňovému orgánu, ktorý po jeho preštudovaní oznámil začatie konania o prieskume mimo odvolacieho konania. Keďže administratívne konanie na Okresnom úrade Senec viedla bývala zamestnankyňa, voči ktorej bolo toho času vedené trestné stíhanie pre podozrenie zo spáchania trestnej činnosti v súvislosti s výkonom jej povinností vyplývajúcich z jej zamestnania na Okresnom úrade Senec, Okresný úrad Senec z dôvodu právnej istoty upozornil nadriadený orgán o možnosti neúplnosti dokumentácie v dotknutom administratívnom spise práve z vyššie uvedeného dôvodu. Žalovaný v tejto súvislosti zdôraznil, že súčasťou administratívneho spisu sú písomnosti a údaje (okrem rozhodnutia vydaného podľa zákona č. 24/2006 Z. z., absencia ktorého je jedným z dôvodov pre zrušenie rozhodnutia o súhlase), ktoré sa majú v konaní o vydanie súhlasu podľa § 97 ods. 1 písm. s) zákona č. 79/2015 Z. z. v spojení s § 39 ods. 1 a 2 vykonávacej vyhlášky predložiť. K tomu žalovaný poukázal na obsah administratívneho spisu a uviedol, že žalobca nepredložil v rámci svojho žalobného návrhu žiadne písomnosti (dôkazy), ktoré by preukázali nekompletnosť administratívneho spisu. Ďalej uviedol, že podklady, ktoré sú súčasťou administratívneho spisu a boli v predmetnom administratívnom konaní predložené žalobcom, preukazujú, že ide o rekultiváciu banského diela, a preto mal žalobca v konaní predložiť v súlade s § 39 ods. 2 vykonávacej vyhlášky rozhodnutie podľa zákona č. 24/2006 Z. z. 24. Žalovaný ďalej argumentoval, že z predloženej dokumentácie, ktorá tvorila podklad pre vydanie rozhodnutia o súhlase, vyplynulo, že v oblasti, ktorá bola predmetom tohto konania bola v minulosti vykonávaná ťažba štrkopiesku, a teda, že ako podklad pre vydanie uvedeného rozhodnutia bolo potrebné predložiť výstup z procesu posudzovania vplyvov na životné prostredie. Skutočnosť, že
v predmetnom území bola vykonávaná ťažba štrkopieskov vyplýva aj zo žalobcom predloženého dokumentu spoločnosti EQUIS spol. s r. o. (str. 2 a 3). S poukazom na vyššie uvedené žalovaný považoval za správny záver, že Okresný úrad Senec mal v konaní o udelenie súhlasu na využívanie odpadov na povrchovú úpravu terénu podľa § 97 ods. 1 písm. s) zákona č. 79/2015 Z. z. postupovať v súlade s § 39 ods. 2 písm. a) vykonávacej vyhlášky. 25. K námietke, že žalobca žiadal o súhlas z dôvodu a v súvislosti s dokončením rekultivácie skládky odpadov, ktorú mal žalobca povolenú - povolenie na prevádzkovanie zariadenia na zneškodňovanie odpadov - skládka I. stavebnej triedy v k.ú. A. na parcele č. XX/X žalovaný uviedol, že v zmysle zákona o odpadoch by žalobca na rekultiváciu skládky odpadov musel mať vydaný súhlas podľa § 97 ods. 1 písm. j) cit. zákona na uzavretie skládky odpadov alebo jej časti, vykonanie jej rekultivácie a jej následné monitorovanie, a nie súhlas podľa § 97 ods. 1 písm. s) zákona o odpadoch na využívanie odpadov na povrchovú úpravu terénu. To, že išlo o využívanie odpadov na povrchovú úpravu terénu v súvislosti s rekultiváciu banského diela, a nie o rekultiváciu skládky, vyplýva podľa žalovaného aj z príloh odvolania voči prvostupňovému rozhodnutiu, pretože z týchto je zrejmé, že rekultivácia skládky prebiehala už dávno pred vydaním súhlasu podľa § 97 ods. 1 písm. s) zákona o odpadoch (napr. list Obvodného úradu životného prostredia v Senci č. ŽP/OH/1602/2012 PO zo dňa 09.07.2012). Žalovaný namietal, že žalobca nepredložil v konaní o vydanie súhlasu podľa § 97 ods. 1 písm. s) zákona o odpadoch, ani v mimo odvolacom konaní žiadne podklady preukazujúce, že nejde o rekultiváciu banského diela, práve naopak, súčasťou administratívneho spisu Okresného úradu Senec ako aj administratívneho spisu v mimo odvolacom konaní sú len podklady dokazujúce, že v danom prípade išlo o terénne úpravy v súvislosti s rekultiváciou banského diela. 26. K námietke, že toho času účinné znenie § 20 ods. 3 vykonávacej vyhlášky neupravovalo konkrétne druhy inertných odpadov, ktoré sa môžu a majú využívať na povrchovú úpravu terénu, žalovaný uviedol, že správne orgány riadne zdôvodnili, v čom spočívala nezákonnosť rozhodnutia o súhlase, ktoré povolilo používanie odpadu s katalógovým číslom 17 01 01 a 17 08 02 na povrchovú úpravu terénu. K tomu žalovaný poukázal na § 2 ods. 2 vyhlášky č. 372/2015 Z.z. o skládkovaní odpadov a dočasnom uskladnení kovovej ortuti; § 20 ods. 1 vykonávacej vyhlášky; § 6 ods. 1 a 2 zákona o odpadoch. Ďalej uviedol, že odpad zaradený do podskupiny odpadov s číslom 17 01 01 je betón a pri tomto druhu odpadu je možná jeho recyklácia, a preto sa malo pristúpiť v zmysle hierarchie odpadového hospodárstva prednostne k jeho recyklácii, a nie k jeho zneškodneniu použitím na terénne úpravy. Odpady zaradené do podskupiny odpadov s číslom 17 08 02 sú stavebné materiály na báze sadry iné ako uvedené v 17 08 01 a odpady zaradené do podskupiny odpadov s číslom 17 08 01 sú stavebné materiály na báze sadry kontaminované nebezpečnými látkami. V prípade odpadov podskupiny 17 08 02 síce ide o obyčajný, teda nie nebezpečný odpad, avšak ide o odpad, ktorý nespĺňa definičné znaky inertného odpadu, pretože stavebné materiály na báze sadry sú rozpustné vo vode, a preto nespĺňajú podmienku inertného odpadu, a to, aby u týchto odpadov nedochádzalo k významným fyzikálnym a chemickým zmenám. 27. Žalovaný sa nestotožnil ani s námietkou týkajúcou sa nesprávnej aplikácie § 39 ods. 2 písm. a) vykonávacej vyhlášky, z dôvodu, že uvedené možno aplikovať len v prípade, ak ide o banské dielo alebo lom, čo nie je prípad žalobcu, keďže v danej veci išlo o skládku. Žalovaný k tomu doplnil, že síce ide o skládku odpadov, avšak táto sa nachádza v mieste, kde v minulosti prebiehala ťažba štrkopiesku, čím vzniklo banské dielo, a teda ide o likvidáciu a rekultiváciu banského diela. Uvedené vyplýva aj z dokumentácie predloženej žalobcom v administratívnom konaní o udelenie súhlasu. Spôsob likvidácie a rekultivácie tohto banského diela spočíval v tom, že vyťažený materiál (štrkopiesok) sa nahradí iným materiálom - inertným odpadom a následne sa na miesto vráti skrývka (pôdna vrstva). Pokiaľ by malo ísť o rekultiváciu skládky odpadov, tak by žalobca musel mať vydaný súhlas podľa § 97 ods. 1 písm. j) zákona o odpadoch na uzavretie skládky odpadov alebo jej časti, vykonanie jej rekultivácie a jej následné monitorovanie, a nie súhlas podľa § 97 ods. 1 písm. s) cit. zákona na využívanie odpadov na povrchovú úpravu terénu. Skutočnosť, že pri ťažbe štrkopieskov vzniká banské dielo vyplýva z vyhlášky Slovenského banského úradu č. 29/1989 Zb. o bezpečnosti a ochrane zdravia pri práci a bezpečnosti prevádzky pri banskej činnosti a činnosti vykonávanej banským spôsobom na povrchu v znení neskorších predpisov (ďalej aj ako „vyhláška č. 29/1989 Zb.“). K tomu poukázal na § 2 ods. 1 písm. a), k) a ods. 2 vyhlášky č. 29/1989 Zb. a podporne na stanovisko Hlavného banského úradu č. 1135-1528/2019 z 19.11.2019, z ktorého vyplýva, že za banské dielo sa považuje aj miesto, na ktorom sa vykonávala ťažba štrkopiesku.
28. K námietke, že prvostupňový orgán konal v rozpore s § 3 ods. 2 a § 33 ods. 2 správneho poriadku, keď neumožnil žalobcovi najmä vyjadriť sa k podkladom rozhodnutia žalovaný uviedol, že táto námietka nebola uplatnená žalobcom v priebehu správneho konania, keďže žalobca v správnom konaní nenamietal skutočnosť, že nebol oboznámený s podkladmi pred vydaním rozhodnutia, ale namietal iba nedostatočnú dĺžku stanovenej lehoty (5 kalendárnych dní na zaslanie svojho stanoviska). Táto námietka nebola uplatnená žalobcom ani v odvolaní. Z tohto dôvodu žalovaný navrhol, aby správny súd na túto námietku neprihliadal, k čomu poukázal na stanovisko Najvyššieho súdu Slovenskej republiky č. 31/2002 ZSP. Napriek uvedenému žalovaný voči námietke argumentoval tým, že prvostupňový orgán v oznámení o začatí mimo odvolacieho konania poučil žalobcu, že v zmysle § 3 ods. 2 a § 33 ods. 2 správneho poriadku má právo pred vydaním rozhodnutia vyjadriť sa k jeho podkladu. V tomto oznámení o začatí mimo odvolacieho konania prvostupňový správny orgán uviedol, z akých podkladov vychádzal a zároveň aj uviedol svoje predbežné zistenia v prejednávanej veci a právna zástupkyňa žalobcu sa vyjadrila listom zo dňa 19.03.2018. Ďalej žalovaný zdôraznil, že podkladom pre vydanie rozhodnutia bol výlučne administratívny spis Okresného úradu Senec, s obsahom ktorého musel byť žalobca oboznámený, keďže išlo o podklady v administratívnom konaní, v ktorom žalobca vystupoval ako účastník konania - žiadateľ. V mimo odvolacom konaní sa vyjadrila aj obec Most pri Bratislave listom č. 783/2018-2 z 20.03.2018, ktorého obsahom bolo iba uvedenie obsahu rozhodnutia, ktoré vydala a ktorého predmetom bolo povolenie terénnych úprav po ukončení prevádzky stavby v rámci stavebného konania, pričom sa nijakým spôsobom nevyjadrila k predmetu mimo odvolacieho konania. Ďalej sa v mimo odvolacom konaní vyjadril Okresný úrad Senec listom z 20.03.2018, obsahom ktorého bolo iba zhrnutie obsahu jeho administratívneho spisu, ktorý predložil do konania. Pokiaľ žalobca namietal, že mal byť vyzvaný na vyjadrenie sa k podkladom pre vydanie rozhodnutia aj druhý krát, podľa žalovaného by išlo o čisto formálny úkon a žalobcovi by žiadnym spôsobom neprivodil možnosť účinnejšej obhajoby svojich práv. Žalovaný v tejto súvislosti poukázal na rozhodnutie Najvyššieho správneho súdu ČR, č. k. 7 As 40/2003-61. IV. Replika žalobcu 29. Na vyjadrenie žalovaného reagoval žalobca replikou, v ktorej v zásade zotrval na svojej predchádzajúcej argumentácii a námietkach uvedených v žalobe. Namietal, že ak žalovaný dospel k záveru, že ide o „rekultiváciu banského diela“, bol povinný si v záujme riadneho zistenia skutkového stavu zabezpečiť aj administratívny spis ohľadne tohto údajne banského diela, aby mohol náležite preskúmať zákonnosť rozhodnutia z pohľadu posúdenia si základnej otázky, či sa teda v danom prípade jedná o skládku odpadov alebo o banské dielo. Takéto administratívne spisy nikdy neboli v konaní zabezpečené. Ďalej namietal, že žiadosť žalobcu z 15.04.2016 neobsahovala žiadne prílohy A až I., a preto spochybňuje ich existenciu v administratívnom spise. 30. K námietke žalovaného, že žalobca nepredložil písomnosti (dôkazy), ktoré by preukázali nekompletnosť administratívneho spisu, žalobca uviedol, že správne orgány si vôbec nepripojili administratívne spisy Okresného úradu Senec, týkajúce sa povoľovania zariadenia na zneškodňovanie odpadov – skládky I. stavebnej triedy, vydané pre žalobcu, hoci si tieto boli povinné pripojiť z úradnej moci a tieto boli podstatné pre ustálenie si skutkovej a následne aj právnej otázky, či sa na danom území (parcela reg. „E“ č. XX/X, k.ú. A.) nachádza banské dielo alebo skládka I. stavebnej triedy. Žalovaný, ako aj prvostupňový správny orgán v mimoodvolacom konaní dospeli k skutkovým a právnym záverom o tom, že v prejednávanom prípade ide o banské dielo, a teda o rekultiváciu banského diela, hoci tento záver je v rozpore s predloženými dôkazmi a dokladmi. V tejto súvislosti žalobca navrhol doplniť dokazovanie pripojením administratívnych spisov Okresného úradu v Senci, týkajúcich sa rozhodnutí o prevádzkovaní zariadenia na zneškodňovanie odpadov – skládka I. stavebnej triedy, teda spisy o povolení skládky odpadov. 31. Žalobca ďalej uviedol, že nepopiera, že v dávnej minulosti bola na danom vykonávaná aj ťažba štrkopieskov, ktorú mal riadne povolenú príslušným banským úradom, avšak následne bola žalobcovi na tom istom území v k.ú. A. riadne povolená skládka odpadov - prevádzkovanie zariadenia na zneškodňovanie odpadov – skládka I. stavebnej triedy, k.ú. A. na parcele č. XX/X, čo však žalovaný opomína. Podľa žalobcu sa banské dielo právne prekvalifikovalo na skládku I. stavebnej triedy, ktorá sa rekultivovala a v súčasnosti už nie je možné nazerať na toto územie inak ako na skládku. Žiadny
orgán verejnej správy ani súd nikdy nezrušili právoplatné rozhodnutie, na základe ktorého bolo žalobcovi povolené prevádzkovanie zariadenia na zneškodňovanie odpadov – skládky I. stavebnej triedy. 32. Žalobca ďalej namietal, že správne konanie smerovalo k vydaniu povolenia na rekultiváciu skládky odpadov a jej uzatvorenie a v tej súvislosti, práve na základe výzvy samotného správneho orgánu zo dňa 26.05.2016 žalobca doplnil svoju žiadosť zo dňa 15.04.2016 aj o vydanie súhlasu podľa § 97 ods. 1 písm. s) zákona o odpadoch, pričom svoju pôvodnú žiadosť - návrh na začatie správneho konania nikdy neprekvalifikoval, len doplnil aj o vydanie ďalšieho súhlasu a ani nikdy nezobral späť svoj návrh v časti na vydanie súhlasu podľa § 97 ods. 1 písm. j) zákona o odpadoch. Namietal, že v tejto časti nie je dodnes rozhodnuté. V. Konanie pred správnym súdom a relevantná právna úprava 33. Podľa § 3 ods. 1 a ods. 3 zákona č. 151/2022 Z. z. o zriadení správnych súdov a o zmene a doplnení niektorých zákonov v znení neskorších predpisov (ďalej aj len ,,zákon č. 151/2022 Z. z.“), začal s účinnosťou od 1. júna 2023 vykonávať svoju činnosť Správny súd v Bratislave, na ktorý prešiel od 1. júna 2023 výkon súdnictva v správnej agende z Krajského súdu v Bratislave, Krajského súdu v Trnave a Krajského súdu v Nitre vo veciach, v ktorých je od 1. júna 2023 daná právomoc správnych súdov. V súlade s platným a účinným rozvrhom práce správneho súdu bola vec v zmysle § 51 ods. 1 zákona č. 757/2004 Z. z. o súdoch v znení neskorších predpisov náhodným výberom pomocou technických prostriedkov a programových prostriedkov schválených Ministerstvom spravodlivosti Slovenskej republiky pridelená do senátu 1S správneho súdu. Pred Správnym súdom v Bratislave je prejednávaná vec vedená pod sp. zn. BA-5S/169/2019. 34. Podľa § 97 ods. 1 písm. j) zákona č. 79/2015 Z.z. o odpadoch a o zmene a doplnení niektorých zákonov, orgány štátnej správy odpadového hospodárstva udeľujú súhlas na uzavretie skládky odpadov alebo jej časti, vykonanie jej rekultivácie a jej následné monitorovanie. 35. Podľa § 97 ods. 1 písm. s) zákona č. 79/2015 Z.z. o odpadoch a o zmene a doplnení niektorých zákonov, orgány štátnej správy odpadového hospodárstva udeľujú súhlas na využívanie odpadov na povrchovú úpravu terénu. 36. Podľa § 20 ods. 1 vyhlášky Ministerstva životného prostredia Slovenskej republiky č. 371/2015 Z.z., ktorou sa vykonávajú niektoré ustanovenia zákona o odpadoch, na povrchovú úpravu terénu sa môže použiť výlučne inertný odpad,17) okrem inertných stavebných odpadov a odpadov z demolácií (§ 77 ods. 1 zákona), ktoré je možné vzhľadom na ich pôvod a zloženie zhodnotiť recyklovaním alebo prípravou na opätovné použitie. 37. Podľa § 2 ods. 2 vyhlášky Ministerstva životného prostredia Slovenskej republiky č. 372/2015 Z.z., o skládkovaní odpadov a dočasnom uskladnení kovovej ortuti, inertný odpad je odpad, pri ktorom nedochádza k žiadnym významným fyzikálnym, chemickým alebo biologickým premenám. Inertný odpad sa nerozpúšťa, nehorí ani inak fyzicky alebo chemicky nereaguje, nepodlieha biologickému rozkladu ani škodlivo neovplyvňuje iné látky, s ktorými prichádza do styku tak, aby mohlo dôjsť k znečisteniu životného prostredia alebo k poškodeniu zdravia ľudí. Celková vylúhovateľnosť a znečistenie obsiahnuté v odpade a ekotoxicita výluhu musia byť zanedbateľné a nesmú ohrozovať kvalitu povrchových alebo podzemných vôd. Limitné hodnoty látok nesmú prekročiť hodnoty ukazovateľov pre triedu vylúhovateľnosti I podľa prílohy č. 1. 38. Podľa § 39 ods. 2 písm. a) a b) vyhlášky č. 371/2015 Z.z., prílohou žiadosti podľa odseku 1, ak ide o povrchovú úpravu terénu, ktorou je likvidácia, sanácia alebo rekultivácia banského diela a lomu, je a) záverečné stanovisko z procesu posudzovania vplyvov na životné prostredie alebo rozhodnutie zo zisťovacieho konania k zámeru alebo k oznámeniu o zmene, ak sa na túto činnosť vyžaduje,20) b) výpis zo živnostenského registra alebo z obchodného registra nie starší ako 30 dní, z ktorého vyplýva oprávnenie na podnikanie pre činnosť a kategóriu odpadov, pre ktorú sa žiada o udelenie súhlasu. VI. Pojednávanie
39. Správny súd ako súd vecne a miestne príslušný na konanie vo veci podľa § 10, § 13 ods. 1 SSP na prejednanie veci nariadil pojednávanie vzhľadom na skutočnosť, že o nariadenie pojednávania požiadal žalovaný. Pojednávania sa zúčastnila právna zástupkyňa žalobcu. Žalovaný sa pojednávania nezúčastnil a svoju neúčasť ospravedlnil podaním z 23.06.2025 s tým, že súhlasí, aby sa pojednávanie uskutočnilo v jeho neprítomnosti. 40. Právna zástupkyňa žalobcu predniesla podstatný obsah žaloby, pridržala sa argumentácie ako aj námietok obsiahnutých v žalobe, pričom zdôraznila najmä relevanciu námietok týkajúcich sa spornej existencie banského diela a námietok týkajúcich sa právneho posúdenia v súvislosti s inertnými odpadmi. Zotrvala na dôvodoch žaloby a navrhla, aby súd zrušil napadnuté rozhodnutie a vec vrátil žalovanému na ďalšie konanie. VII. Právne posúdenie veci 41. Predmetom súdneho prieskumu v prejednávanej veci je napadnuté rozhodnutie žalovaného v spojení s prvostupňovým rozhodnutím, ktorým prvostupňový orgán rozhodol v rámci prieskumu rozhodnutia mimo odvolacieho konania o zrušení rozhodnutia Okresného úradu Senec o udelení súhlasu žalobcovi na využívanie odpadov na povrchovú úpravu terénu podľa § 97 ods. 1 písm. s) zákona o odpadoch. 42. Úvodom správny súd všeobecne uvádza, že preskúmanie rozhodnutia mimo odvolacieho konania slúži výlučne na nápravu nezákonných rozhodnutí. Nie je možné preskúmavané rozhodnutie zmeniť alebo zrušiť len pre jeho nesprávnosť (teda napr. z dôvodu neefektívnosti, nerešpektovania sociálneho postavenia účastníka, nehumánnosti, nevhodnosti a pod.). Preskúmanie rozhodnutia mimo odvolacieho konania je prostriedkom dozoru, ktorý využíva správny orgán najbližšieho vyššieho stupňa nadriadený správnemu orgánu, ktorý nezákonné rozhodnutie vydal, a to aj bez návrhu – z vlastného podnetu, ak svojou kontrolnou, či dozorovou činnosťou vykonávanou na podriadenom orgáne zistí, že došlo k vydaniu nezákonného rozhodnutia. Ak správny orgán zistí, že rozhodnutie je v rozpore so zákonom, všeobecne záväzným právnym predpisom (právom Európskej únie, vyhláškou alebo opatrením ústredných orgánov štátnej správy alebo vyhláškou miestnych orgánov štátnej správy, vyhláškou alebo opatrením iných orgánov štátnej správy), všeobecne záväzným nariadením vlády, obce alebo vyššieho územného celku, rozhodnutie zruší alebo zmení tak, aby bolo v súlade s právnymi predpismi. Pre správny orgán je pri preskúmaní rozhodnutia mimo odvolacieho konania rozhodujúci právny stav v čase vydania rozhodnutia. Rovnako je pre posúdenie zákonnosti rozhodnutia podstatný skutkový stav, ktorý existoval v čase vydania rozhodnutia. Zmena skutkových okolností prípadu po vydaní rozhodnutia nemôže mať za následok zmenu alebo zrušenie rozhodnutia mimo odvolacieho konania len z dôvodu okolností, ktoré v čase vydania pôvodného rozhodnutia ešte neexistovali (Potásch, P., Hašanová, J., Vallová, J., Milučký, J., Medžová, D. Správny poriadok. Komentár. 4. vydanie. Praha: C. H. Beck, 2022, s. 571 a nasl.) 43. V prípade preskúmanie rozhodnutia mimo odvolacieho konania ide tak o mimoriadny opravný prostriedok, ktorého rozsah z hľadiska prieskumu je vo vzťahu k prípadnej náprave limitovanejší ako je tomu napr. v prípade odvolania (resp. iných riadnych opravných prostriedkov). Z materiálneho hľadiska je prieskum rozhodnutia mimo odvolacieho konania zúžený na ochranu zákonnosti, resp. preskúmanie súladu rozhodnutia s právnymi predpismi. Uvedené má za následok, že prieskum mimo odvolacieho konania v zásade nebude opravným prostriedkom slúžiacim na nápravu odborných a vecných nedostatkov preskúmavaného rozhodnutia. Náprava odborných a vecných nedostatkov by v rámci prieskumu mimo odvolacieho konania totiž prichádzala do úvahy len za predpokladu, že by tieto vo výsledku mali za následok porušenie právnych predpisov. Prieskum mimo odvolacieho konania tak primárne nebude smerovať k náprave nedostatkov súvisiacich so skutkovým stavom (napr. nesprávne vyhodnotenie dôkazov), alebo odbornými otázkami (napr. nesprávne odborné výpočty/ analýzy). Túto limitáciu vo vzťahu k rozsahu prieskumu, čo do charakteru prípadných vád možno odvodiť z § 65 ods. 3 správneho poriadku, v zmysle ktorého správny orgán v rámci prieskumu mimo odvolacieho konania vychádza z právneho stavu a skutkových okolností v čase vydania rozhodnutia. V nadväznosti na uvedené je potrebné taktiež zdôrazniť, že konanie o mimoriadnych opravných prostriedkoch nie je pokračovaním pôvodného konania vo veci, netvorí s ním jeden celok. Konanie o
mimoriadnych opravných prostriedkoch vrátane mimoodvolacieho konania je osobitným konaním, ktoré možno považovať aj za druh dozoru správneho orgánu vyššieho stupňa nad činnosťou podriadeného správneho orgánu. 44. V nadväznosti na uvedené teoretické východiská správny súd konštatuje, že pokiaľ ide o napadnuté rozhodnutie, pri jeho súdnom prieskume v rámci správnej žaloby je potrebné pri posudzovaní opodstatnenosti žalobných námietok prihliadať aj na charakter napadnutého rozhodnutia v tom zmysle, že ide o rozhodnutie vydané v rámci prieskumu mimo odvolacieho konania, a teda rozhodnutie, ktorého predmetom prieskumu je zákonnosť, a nie náprava odborných a vecných nedostatkov. 45. V prejednávanej veci je žalobou napadnuté rozhodnutie, ktorým žalovaný potvrdil prvostupňové rozhodnutie, ktorým bolo mimo odvolacieho konania zrušené rozhodnutie o súhlase vydané Okresným úradom Senec. Rozhodnutie o súhlase bolo žalobcovi vydané ako súhlas na využívanie odpadov na povrchovú úpravu terénu podľa § 97 ods. 1 písm. s) zákona o odpadoch. Pokiaľ ide o udelenie súhlasu podľa § 97 ods. 1 písm. s) zákona o odpadoch, ide o typ súhlasu, ktorý v predchádzajúcom znení zákona o odpadoch (neaplikovanom v prejednávanom prípade) nebol upravený. Odpad sa používa aj pri likvidácii banských diel a lomov a starých banských diel najmä na ich zasýpanie, pričom táto činnosť sa považuje za činnosť zhodnocovania odpadu, avšak pokiaľ ide zároveň o povrchovú úpravu terénu, vyžaduje sa špecificky súhlas podľa § 97 ods. 1 písm. s) zákona o odpadoch, čo s prihliadnutím na zásadu špeciality vylučuje prípadnú aplikáciu § 97 ods. 1 písm. b) zákona o odpadoch. Podľa predchádzajúceho znenia zákona o odpadoch sa na využívanie odpadov na povrchovú úpravu terénu na účely likvidácie, sanácie alebo rekultivácii banských diel a lomov vyžadovalo len vyjadrenie príslušného okresného úradu. Taký stav však neumožňoval vykonávanie štátneho dozoru, čo viedlo k jeho zneužívaniu, a preto sa podľa zákona o odpadoch účinného v rozhodnom čase využívanie odpadov na povrchovú úpravu terénu mohlo vykonávať len na základe súhlasu podľa § 97 ods. 1 písm. s) zákona o odpadoch ( GAŠPARÍKOVÁ, B., TAKÁČ, P. Zákon o odpadoch - komentár. [Systém ASPI]. Wolters Kluwer [cit. 2025-8-4]. ASPI_ID KO79_a2015SK, dostupné z: H.. ISSN 2336-517X). Zákon o odpadoch obsahuje aj typ súhlasu podľa § 97 ods. 1 písm. j), ktorý je udeľovaný na účel uzavretia skládky odpadov alebo jej časti, vykonanie jej rekultivácie a jej následné monitorovanie. Správny súd nevzhliadol v zákone o odpadoch ustanovenie, ktoré by vo všeobecnosti vylučovalo aplikovateľnosť, resp. možnosť udelenia viacerých typov súhlasov za predpokladu, že sú pre ich udelenie splnené podmienky a že ich nevylučuje napríklad vyššie zmienená zásada špeciality. Inak povedané, zákon výslovne neurčuje, že tieto súhlasy sú si navzájom konkurujúce a udelenie jedného typu súhlasu by zároveň vylučovalo udelenie aj iného typu súhlasu. Napriek uvedenému je však potrebné prihliadnuť na charakter mimoodvolacieho konania, a teda na skutočnosť, že správne orgány vychádzali zo skutkových okolností a z právneho režimu, ktorý bol daný v konaní pred Okresným úradom Senec. Posudzovali preto zákonnosť rozhodnutia o súhlase s prihliadnutím na skutočnosť, že jeho predmetom bol súhlas podľa § 97 ods. 1 písm. s) zákona o odpadoch, nie súhlas podľa písmena j). 46. Žalobca v zmysle výzvy Okresného úradu Senec preformuloval svoju žiadosť tým spôsobom, že žiadal o súhlas podľa § 97 ods. 1 písm. s) zákona o odpadoch a počas konania pred Okresným úradom Senec ďalej nenamietal, že žiada súčasne aj o udelenie súhlasu podľa § 97 ods. 1 písm. j) cit. zákona (ako pôvodne žiadal vo svojej žiadosti z 15.04.2017), sám tak akceptoval rozsah ako aj účel žiadosti v tom zmysle, že predmetom konania sa stal súhlas podľa § 97 ods. 1 písm. s) zákona o odpadoch. Je pravdou, že žalobca svoju žiadosť na výzvu Okresného úradu Senec preformuloval tým spôsobom, že list, ktorým sa domáhal udelenia súhlasu podľa § 97 ods. 1 písm. s) označil ako ,,Doplnenie“ svojej žiadosti z 15.04.2017 [ktorou sa domáhal súhlasu podľa písmena j)], avšak z priebehu konania ako aj rozhodnutia o súhlase mu bolo zrejmé, že Okresný úrad Senec vydal len súhlas podľa § 97 ods. 1 písm. s) zákona o odpadoch a nezaoberal sa súhlasom podľa § 97 ods. 1 písm. j) cit. zákona. Proti rozhodnutiu o súhlase práve podľa písmena s) žalobca nepodal odvolanie z dôvodu nerozhodnutia o celom predmete žiadosti, a preto pokiaľ žalobca aj v žalobe namietal, že Okresný úrad Senec do dnešného dňa nerozhodol v časti podľa § 97 ods. 1 písm. j) cit. zákona, tak mal túto skutočnosť primárne namietať v konaní pred Okresným úradom Senec. Uvedené tak nebude mať vplyv ani na mimoodvolacie konanie, pretože v mimoodvolacom konaní správne orgány vychádzali z účelu žiadosti, vymedzeného žalobcom ako žiadateľom o vydanie súhlasu, už v priebehu konania pred Okresným úradom Senec. Zjednodušene povedané, správne orgány v mimoodvolacom konaní preskúmavali rozhodnutie o súhlase v právnom režime podľa § 97 ods. 1 písm. s) zákona o odpadoch a v týchto intenciách následne aj vyhodnocovali zákonnosť predmetného rozhodnutia
o súhlase. Správny súd má síce pochybnosť o vhodnosti postupu zvoleného Okresným úradom Senec v tom zmysle, že sa nezaoberal aj časťou žiadosti žalobcu o udelenie súhlasu podľa § 97 ods. 1 písm. j) zákona o odpadoch, avšak uvedené malo byť predmetom prípadného odvolacieho konania, resp. uvedené malo byť namietané v rámci konania pred Okresným úradom Senec, pričom v mimoodvolacom konaní táto skutočnosť už vzhľadom na určitú pasivitu žalobcu vo vzťahu k tejto otázke v pôvodnom konaní pred Okresným úradom Senec nemá relevanciu. Preto správne orgány v mimoodvolacom konaní postupovali správne pokiaľ sa zaoberali zákonnosťou rozhodnutia o súhlase v tej súvislosti, či boli splnené podmienky vyplývajúce z právnych predpisov na jeho vydanie (t.j. na udelenie súhlasu podľa § 97 ods. 1 písm. s) zákona o odpadoch). 47. K námietke, že prvostupňový orgán rozhodoval na základe neúplného spisu Okresného úradu Senec správny súd konštatuje, že tento obsahuje relevantné listiny, na ktoré vo svojom odôvodnení poukazuje tak žalovaný ako aj prvostupňový orgán. Pri posudzovaní úplnosti administratívneho spisu je potrebné prihliadať aj na preukázateľný hoci aj len potenciálny vplyv určitej absentujúcej listiny alebo iného podkladu na rozhodnutie vo veci, pričom správny súd v tejto súvislosti poukazuje na to, že žalobca nekonkretizoval, alebo inak neoznačil právne relevantnú listinu, ktorá by mala v administratívnom spise absentovať a ktorej absencia by mohla mať vplyv na právne posúdenie, resp. rozhodnutie prvostupňového orgánu, resp. žalovaného. Prieskumom obsahu administratívneho spisu správny súd zistil, že tento obsahuje listiny, z ktorých správne orgány vychádzali a podľa ktorých v konaní postupovali, a teda obsahuje všetky podklady, ktoré boli relevantné a mali vplyv na posúdenie veci. Pokiaľ žalobca namietal neúplnosť administratívneho spisu Okresného úradu Senec poukazom na to, že na výzvu prvostupňového orgánu Okresný úrad Senec uviedol, že predmetný spis obsahuje materiál v podobe a forme, v akej bol vedený bývalou zamestnankyňou a iné podklady rozhodnutia nie sú k dispozícii, a preto nie je možné ďalšie skompletizovanie spisu, správny súd uvádza, že uvedené vyjadrenie Okresného úradu Senec nemožno samé osebe považovať za preukázanie nekompletnosti spisu, obzvlášť pokiaľ žalobca nenamietol absenciu konkrétnych dokladov, ktoré by prípadne mohli mať na rozhodnutie prvostupňového orgánu v rámci mimo odvolacieho konania vplyv a mohli by privodiť pre žalobcu priaznivejší výsledok. V tejto súvislosti správny súd dáva do pozornosti skutočnosť, že v danom prípade išlo o preskúmanie rozhodnutia o súhlase mimo odvolacieho konania, a preto pokiaľ by aj predsa prvostupňový orgán dospel k záveru, že Okresný úrad Senec vydal rozhodnutie o súhlase, ktoré nemá oporu v podkladoch obsiahnutých v administratívnom spise, pravdepodobne by uvedené neprinieslo pre žalobcu priaznivejší výsledok a prvostupňový orgán by v tejto súvislosti konštatoval rozpor so zákonom. 48. Správny súd neakceptoval ani námietku, že zistený skutkový stav a zistené porušenia zákona nemajú oporu v administratívnom spise. Žalobca v tejto súvislosti namietal, že správne orgány opomenuli, že u žalobcu sa už v rozhodnom čase nejednalo o ťažbu štrku, ale že žalobca žiadal o súhlas na využívanie odpadov na povrchovú úpravu terénu, a to z dôvodu a v súvislosti s dokončením rekultivácie skládky odpadov, ktorú mal povolenú. V tejto súvislosti správny súd vzal do úvahy, že išlo o prieskum mimo odvolacieho konania a rozhodnutie o súhlase bolo udelené v právnom režime podľa § 97 ods. 1 písm. s) zákona o odpadoch. Z administratívneho spisu vyplynulo, že Okresný úrad Senec pri rozhodnutí o súhlase vychádzal z nasledovných listín: výpis z obchodného registra žalobcu; Projekt - Ťažobňa štrkopieskov Studené - Terénne úpravy alternatívne riešenie, vypracované spoločnosťou EQUIS spol. s r.o. Bratislava - spoločnosť pre stavebníctvo, geológiu a ekológiu; odborný posudok vypracovaný I. J., pod č. Mostp B/2016; rozhodnutie obce Most pri Bratislave č. 2126/2016 - 03 z 14.10.2016; oznámenie: č.j. 2778/2016 z 09.11.2016 vydané obcou Most pri Bratislave, ktorým sa opravujú parcelné čísla; monitoring kvality podzemných vôd - skládka odpadov - Studené; identifikácia parciel; nájomné zmluvy s vlastníkmi predmetných parciel; výpisy z listov vlastníctva k uvedeným parcelám. Správny súd konštatuje, že uvedené listiny sa týkajú stavby Ťažobňa štrkopieskov Studené, pričom skládke odpadov sa venuje v podstate len listina Monitoring kvality podzemných vôd - skládka odpadov - Studené. Odborný posudok výslovne uvádza, že je pre Projekt Ťažobňa štrkopieskov Studené, Terénne úpravy a že ide o odborný posudok k vydaniu súhlasu na využívanie odpadov na povrchovú úpravu terénu podľa § 97 ods. 1 písm. s) zákona o odpadoch. Taktiež Projekt - Ťažobňa štrkopieskov Studené - Terénne úpravy alternatívne riešenie, vypracované spoločnosťou EQUIS spol. s r.o. je určený pre stavbu, ktorou je Ťažobňa štrkopieskov a v texte sa nespomína existencia skládky. Súčasťou materiálu je aj technická správa, ktorá sa taktiež týka len stavby Ťažobňa štrkopieskov Studené. Z výpisu z obchodného registra taktiež vyplýva, že žalobca sa venuje ťažbe štrku, pričom v rámci predmetu podnikania nie je výslovne uvedená zmienka o prevádzkovaní skládky. V nadväznosti na uvedené správny súd musí dať za pravdu žalovanému, že z dokladov predložených žalobcom v konaní pred Okresným úradom Senec skutočne
vyplýva, že súhlas bol žiadaný v súvislosti so stavbou Ťažobňa štrkopieskov Studené a zároveň z predložených dokladov výslovne nevyplývalo, resp. ich obsah sa nesústreďoval výslovne na skládku. O úmysle žalobcu domáhať sa udelenia súhlasu na uzatvorenie skládky v zmysle § 97 ods. 1 písm. j) zákona o odpadoch svedčí tak v zásade len jeho pôvodná žiadosť z 15.04.2017, ktorú však na výzvu Okresného úradu Senec preformuloval tak, že žiadal o súhlas v zmysle § 97 ods. 1 písm. s) zákona o odpadoch. S ohľadom na uvedené preto správny súd neakceptoval túto žalobnú námietku a súčasne pripomína, že pokiaľ žalobca namietal skutkové okolnosti, tak tieto boli ustálené už v konaní pred Okresným úradom Senec a správne orgány sú v mimoodvolacom konaní týmito skutkovými okolnosťami viazané. Nezrovnalosti ohľadom skutkových okolností by preto bolo možné odstrániť v konaní pred Okresným úradom Senec, nie však v mimoodvolacom konaní. 49. Správny súd neakceptoval ani námietku nesprávneho právneho posúdenia, ktoré žalobca namietal v súvislosti so závermi správnych orgánov, ktoré za porušenie zákona považovali skutočnosť, že Okresný úrad Senec rozhodnutím o súhlase povolil žalobcovi využívať na povrchovú úpravu terénu aj odpady – kat.č. 17 01 01 (betón) a kat. číslo 17 08 02 (stavebné materiály na báze sadry iné ako uvedené v 17 08 01). K tomu namietal, že v rozhodnom čase účinné znenie vyhlášky neupravovalo konkrétne druhy inertných odpadov, ktoré sa môžu a majú využívať na povrchovú úpravu terénu. Je pravdou, že v rozhodnom čase cit. ustanovenia neupravovalo presné, resp. konkrétne kategórie odpadov, ktoré sa môžu a majú využívať na povrchovú úpravu terénu, avšak vykonávacia vyhláška v § 20 ods. 1 zreteľne vymedzovala pravidlá použiteľnosti odpadu na povrchové úpravy terénu, a to tým spôsobom, že musí ísť z hľadiska druhu výlučne o inertné odpady, pričom súčasne čiastočne tento použiteľný druh odpadov ďalej obmedzila tak, že nemožno použiť inertné odpady a odpady z demolácií (§ 77 ods. 1 zákona o odpadoch), ktoré je možné vzhľadom na ich pôvod a zloženie zhodnotiť recyklovaním alebo prípravou na opätovné použitie. To znamená, že musia byť kumulatívne splnené v zásade dva predpoklady, prvým je to, že ide o inertný odpad a druhým je, že tento inertný odpad nie je možné ďalej zhodnocovať (recyklovaním/prípravou na ďalšie použitie). Prvostupňový orgán a taktiež žalovaný konštatovali, vychádzajúc z cit. ustanovenia § 20 ods. 1 vykonávacej vyhlášky, že odpad – kat.č. 17 01 01 (betón) je možné zhodnotiť recyklovaním alebo prípravou na opätovné použitie, čím bola vylúčená jeho použiteľnosť na povrchovú úpravu terénu a pokiaľ ide o odpad kat. číslo 17 08 02 (stavebné materiály na báze sadry iné ako uvedené v 17 08 01), tak tento nie je inertným odpadom (§ 2 ods. 2 vyhlášky č. 372/2015 Z.z.), čo taktiež vylučuje jeho použiteľnosť na povrchové úpravy terénu. Vzhľadom na skutočnosť, že Okresný úrad Senec povolil využitie aj týchto dvoch sporných kategórií (č. 17 01 01 a 17 08 02) odpadov, postupoval v rozpore s vykonávacou vyhláškou a napokon vo vzťahu k odpadu kat. č. 17 01 01 aj ustanovením § 6 ods. 1 zákona o odpadoch, ktoré upravuje hierarchiu odpadového hospodárstva a dáva prednosť recyklácii a príprave na ďalšie použitie. 50. Správny súd neakceptoval ako dôvodnú ani námietku žalobcu týkajúcu sa nesprávneho právneho posúdenia ohľadom rozporu rozhodnutia o súhlase s § 39 ods. 2 písm. a) a b) vykonávacej vyhlášky. Žalobca v tejto súvislosti argumentoval tým, že o súhlas žiadal v súvislosti so skládkou odpadov, nie však v súvislosti s banským dielom, či lomom. Je pravdou, že ust. § 39 ods. 2 písm. a) a b) vykonávacej vyhlášky sú aplikovateľné len v prípade, ak ide o banské dielo, či lom. Avšak ako už správny súd v inej súvislosti naznačil vyššie, doklady, resp. listiny predložené žalobcom do konania o udelenie súhlasu pred Okresným úradom Senec sa týkajú Ťažobne štrkopiesku Studené, pričom z obsahu týchto listín vyplýva, že na dotknutom území prebiehala ťažba. Napr. z dokumentu Projekt - Ťažobňa štrkopieskov Studené - Terénne úpravy alternatívne riešenie, vypracované spoločnosťou EQUIS spol. s r.o., str. 6 vyplynulo, že ťažba na lokalite bola vykonávaná v zmysle schválenej prípravnej dokumentácie, vypracovanej v zmysle platnej banskej legislatívy. V tejto súvislosti správny súd poukazuje na to, že žalovaný podporne predložil stanovisko Hlavného banského úradu, podľa ktorého ťažbou štrkopiesku vzniká banské dielo. Pokiaľ teda ide o Ťažobňu štrkopiesku nie je sporné, že ide o banské dielo, avšak v kontexte žalobných námietok a s prihliadnutím na skutočnosť, že ťažba bola už dávnejšie ukončená a v danej lokalite bola podľa slov žalobcu prevádzkovaná skládka, bolo sporné skôr to, či možno stále Ťažobňu štrkopieskov považovať za banské dielo. K tejto otázke správny súd uvádza, že z administratívneho spisu nevyplynulo, že by došlo k zániku banského diela po právnej stránke. Skutočnosť, že sa už nevykonáva banská činnosť (ťažba), je skôr faktického charakteru a je jedným z predpokladov pre likvidáciu, resp. zánik banského diela, avšak k tomu musí dôjsť aj právne, nie len fakticky. Z právnej úpravy regulujúcej banskú činnosť [najmä zákon č. 44/1988 Zb. o ochrane a využití nerastného bohatstva (banský zákon)] vyplýva, že po ukončení alebo trvalom zastavení prevádzky je príslušná organizácia povinná vypracovať projekt uzatvorenia banského diela, ktorý schvaľuje príslušný
banský úrad a následne sa dielo fyzicky uzatvorí, resp. zlikviduje a zrekultivuje sa dotknuté územie, pričom následne príslušný banský úrad vydá potvrdenie o uzatvorení banského diela. Týmto postupom banské dielo zaniká aj po právnej stránke. Z administratívneho spisu však vyplynula len skutočnosť, že už fakticky nie je realizovaná ťažba, ale nie, že došlo k právnemu zániku banského diela. S ohľadom na uvedené správne orgány v rámci mimoodvolacieho konania nepochybili, pokiaľ pripustili aplikáciu § 39 ods. 2 písm. a) a b) vykonávacej vyhlášky v prípade, kedy bol žalobcovi udelený súhlas podľa § 97 ods. 1 písm. s) zákona o odpadoch. Žalobca v replike navrhol doplniť dokazovanie pripojením administratívnych spisov Okresného úradu v Senci, týkajúcich sa rozhodnutí o prevádzkovaní zariadenia na zneškodňovanie odpadov – skládka I. stavebnej triedy, teda spisy o povolení skládky odpadov. Tomuto návrhu správny súd nevyhovel, pretože to nepovažoval za potrebné, keďže nespochybnil samotnú existenciu predmetnej skládky, avšak za relevantné považoval, že z administratívneho spisu nevyplynulo, že došlo k právnemu zániku banského diela a na uvedený záver nemá existencia skládky vplyv. 51. Správny súd nevyhovel ani žalobnej námietke, spočívajúcej v tom, že prvostupňový orgán odňal žalobcovi právo oboznámiť sa s podkladmi pre rozhodnutie, čím porušil § 3 ods. 2 a § 33 ods. 2 správneho poriadku, kedy žalobca uviedol, že nemal možnosť oboznámiť sa s nasledovnými podkladmi: spisový materiál Okresného úradu Senec č. OU-SC-OSZP-2016/007814; vyjadrenie Obce Most pri Bratislave - list č. 783/2018-2 z 20.03.2018; stanovisko Okresného úradu Senec k prejednávanej veci - list č. OU-SC-OSZP-2018/5965/Ra-stan. z 20.03.2018. Správny súd v tejto súvislosti konštatuje, že podkladom pre rozhodnutia správnych orgánov v rámci mimodvolacieho konania bol predovšetkým administratívny spis Okresného úradu Senec, keďže preskúmaval rozhodnutie o súhlase, ktoré bolo vydané na základe podkladov obsiahnutých v tomto spise. So spisom Okresného úradu Senec žalobca vzhľadom na jeho postavenie účastníka v konaní pred Okresným úradom Senec bol oboznámený. Ďalej bol žalobca oboznámený aj s relevantným obsahom podnetov na prieskum rozhodnutia o súhlase mimo odvolacieho konania, a to prostredníctvom oznámenia o začatí konania, ku ktorému sa aj vyjadril svojim podaním z 19.03.2018. Ďalej v prípade vyjadrenia Obce Most pri Bratislave - list č. 783/2018-2 z 20.03.2018 a vyjadrenia Okresného úradu Senec k prejednávanej veci - list č. OU-SC-OSZP-2018/5965/ Ra-stan. z 20.03.2018 správny súd konštatuje, že tieto z obsahového hľadiska neboli zohľadnené pri posúdení veci, resp. prvostupňový orgán len konštatoval ich existenciu, avšak na tieto neodkazoval, resp. neprevzal ich obsah vo forme argumentácie, ktorú by použil v rámci posúdenia veci. Pokiaľ žalobca namietal krátkosť lehoty na vyjadrenie (5 kalendárnych dní), správny súd konštatuje, že ide o lehotu, ktorej dĺžka nevyplýva zo zákona, a preto ju určuje správny orgán. Ak lehotu na vykonanie procesného úkonu stanovuje správny orgán, tak na základe žiadosti účastníka môže túto lehotu predĺžiť. Pokiaľ teda žalobca vnímal určenú lehotu ako neprimerane krátku, mal možnosť požiadať správny orgán o jej predĺženie, ktorú však nevyužil. 52. S odkazom na vyššie uvedené dôvody, po preskúmaní žalobných námietok, správny súd dospel k záveru o nedôvodnosti podanej žaloby, a preto ju postupom podľa § 190 SSP zamietol. 53. O trovách konania rozhodol správny súd podľa § 175 ods. 1 v spojení s § 168 a contrario SSP tak, že úspešnému žalovanému ich náhradu nepriznal, pretože nezistil dôvody, pre ktoré by bolo možné od žalobcu spravodlivo požadovať, aby ich žalovanému nahradil. Ďalšiemu účastníkovi konania správny súd v zmysle § 169 a contrario SSP právo na náhradu trov konania nepriznal, keďže mu nebola v konaní súdom uložená žiadna právne vynútiteľná povinnosť, pričom súčasne súd nezistil a ďalší účastník konania ani netvrdil dôvody hodné osobitného zreteľa, na základe ktorých by bolo možné priznať mu právo na náhradu trov konania. 54. Toto rozhodnutie prijal správny súd v senáte pomerom hlasov 3 : 0 ods. 4 veta prvá SSP).
(§ 139
Poučenie: Proti tomuto rozsudku možno podať kasačnú sťažnosť na Najvyšší správny súd Slovenskej republiky prostredníctvom Správneho súdu v Bratislave v lehote jedného mesiaca od doručenia rozsudku (§ 443 ods. 1 SSP v spojení s § 493e SSP). Ak bolo vydané opravné uznesenie, lehota plynie znovu od
doručenia opravného uznesenia len v rozsahu vykonanej opravy. Zmeškanie lehoty na podanie kasačnej sťažnosti nemožno odpustiť (§ 443 ods. 5 SSP). V kasačnej sťažnosti sa musí okrem všeobecných náležitostí (§ 57 SSP) uviesť označenie napadnutého rozhodnutia, údaj, kedy bolo napadnuté rozhodnutie doručené sťažovateľovi, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 SSP sa podáva (sťažnostné body) a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti. Kasačnú sťažnosť možno odôvodniť len tým, že správny súd v konaní alebo pri rozhodovaní porušil zákon tým, že (a) na rozhodnutie vo veci nebola daná právomoc súdu v správnom súdnictve, (b) ten, kto v konaní vystupoval ako účastník konania, nemal procesnú subjektivitu, (c) účastník konania nemal spôsobilosť samostatne konať pred správnym súdom v plnom rozsahu a nekonal za neho zákonný zástupca alebo procesný opatrovník, (d) v tej istej veci sa už skôr právoplatne rozhodlo alebo v tej istej veci sa už skôr začalo konanie, (e) vo veci rozhodol vylúčený sudca alebo nesprávne obsadený správny súd, (f) nesprávnym procesným postupom znemožnil účastníkovi konania, aby uskutočnil jemu patriace procesné práva v takej miere, že došlo k porušeniu práva na spravodlivý proces, (g) rozhodol na základe nesprávneho právneho posúdenia veci, (h) sa odklonil od ustálenej rozhodovacej praxe kasačného súdu, (i) nerešpektoval záväzný právny názor, vyslovený v zrušujúcom rozhodnutí o kasačnej sťažnosti alebo (j) podanie bolo nezákonne odmietnuté. V konaní o kasačnej sťažnosti musí byť sťažovateľ alebo opomenutý sťažovateľ v zmysle § 449 ods. 1 SSP zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Povinné zastúpenie advokátom v kasačnom konaní sa nevyžaduje, ak a/ má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa; b) ide o konania o správnej žalobe podľa 6 ods. 2 písm. c) a d); c) je žalovaným Centrum právnej pomoci.

Zdroj: KAUZIS.SK – https://www.kauzis.sk/judikatura/r/ECLI:SK:SpSBA:2025:1019201080.2 (dáta aktuálne k 15. 11. 2026). Záväzné je znenie zverejnené súdom.




